A hajnal
1.	
A szép hajnal mihelyt hasad,
 	Mindenek megujulnak,
A setétség gyorsan szalad,
 	Erdők megvidámulnak,
2.	
A madárkák felserkennek,
 	Rázogatják szárnyokot;
Éneklésre készülgetnek,
 	Próbálgatják torkokot.
3.	
Harmatgyöngyét hullogatja
 	Arany haja szálain;
S aranyhaját lobogtatja
 	Alabastrom vállain.
4.	
Piros rózsák mosolyognak,
 	Kinyitják kebeleket,
Rozmarintok illatoznak,
 	Újítják leveleket.
5.	
Vannak gondban a pókocskák,
 	Hálójokat sétálják,
Hol megszakadt, foltozgatják,
 	Legyek útját elállják.
6.	
Prédát várnak, lesben állnak,
 	Fúlánkokot készítnek;
Fia vagy, légy! a halálnak,
 	Ha hálóba kerítnek.
7.	
Madarászok lépvesszőkkel
 	Rakják készült fájokot;
Gunnyójokban mesterséggel
 	Fújják csalárd sípjokot.
8.	
Jön a rigó, harkály, szarka,
 	Felzendül a tollas nép.
Mátyás kiált, oda farka;
 	Sok baglyokat fog a lép.
9.	
Bús gerlice vesztett társát
 	Felkeresni útnak megy;
Zokog, sírja árva sorsát,
 	Nyögésétül zeng e hegy,
10.	
Fáradságát nem sajnálja,
 	Erdőt, bércet megkerül,
Méglen hímét feltalálja,
 	Zöld ágakra le nem ül.
11.	
Kelj fel, pásztor! hull a harmat,
 	Hinti hajnal gyöngyeit.
Siet pásztor, szakaszt álmat,
 	Hágja hegyek teteit.
12.	
Juhocskái vígan járják
 	A harmatos völgyeket;
A mezőket beretválják
 	És nevelik tölgyöket.
13.	
Nyulacskák is kibaktatnak
 	Tavaszi vetésekbül,
A szarvasok ugrándoznak
 	A friss forrásvizekrül.
14.	
Erdő szélén farkas kullog,
 	Húsra feni fogait,
Barlangjában medve morog,
 	És szoptatja kölkeit.
15.	
Már a récék sem alusznak,
 	Úsznak a patakokon,
A parasztok hason másznak,
 	Vigyáznak a partokon.
16.	
Ha puskájok szerencsét hoz,
 	Vigassággal megtérnek,
Napkeletkor tiszttartóhoz
 	Bátrabban bemehetnek.
17.	
Úthoz fognak zarándokok
 	A hajnali hívesben,
Izzadoznak a kovácsok
 	Homlokig a műhelyben.
18.	
Elmélkednek a deákok
 	Írnak, törik fejeket.
Félnek, netán preceptorok
 	Megszegdelje bőröket.
19.	
De már a nap a tengerrül
 	Emelgeti szekerét,
A hajnal is az egekrül
 	Elindítja kerekét.
20.	
Napkeletkor egyéb dolgok
 	Fárasztják embereket.
Versírásban kik boldogok,
 	Megmondhatják ezeket.
Versek